Video Meniu de lux pentru sportivii de la Jocurile Olimpice din Paris. Ce preparate vor mânca la JO 2024
Sportivii care participă la Jocurile Olimpice se vor bucura de un meniu de top. Atleţii veniţi din toate colţurile lumii vor mânca preparate bogate în nutrienţi, pregătite de cei mai buni bucătari din restaurantele pariziene. Nu lipsesc brânzeturile, legumele şi, bineînţeles croissantele. Iar pentru bogaţi, au apărut pachetele de jumătate de milion de dolari, care includ bilete la marile finale, cine la Versailles şi chiar întâlniri private cu sportivii.
Baghetă proaspăt scoasă din cuptor, brânză camembert sau brie din lapte produs în sudul Franţei şi multe legume. Sunt doar câteva dintre bunătăţile ce se vor regăsi în cele 40.000 de porţii care vor fi servite zilnic sportivilor olimpici. Specialităţile vor avea, bineînţeles, specific franţuzesc.
Meniul sportivilor de la Olimpiada din Paris
"Croissantul este simbolul Parisului şi a fost clar pentru mine să fac un croissant pe care să-l pot învârti. Aici, avem piure de anghinare, un ou poşat, puţine trufe şi puţină brânză. Îţi lasă gura apă şi este vegetarian", arată Amandine Chaignot, chef.
Alegerea meniului nu a fost o misiune simplă. Un meniu demn de un sportiv, care consumă de trei ori mai multe calorii decât un om obişnuit, trebuie să fie săţios şi bogat în nutrienţi. Organizatorii au optat pentru 500 de reţete, iar mai bine de jumătate sunt vegetariene. Curioşii vor putea să le încerce la standurile speciale din Satul Olimpic din nordul Parisului.
"Avem o varietate foarte bogată. Sunt foarte multe reţete bazate pe plante ce vor fi disponibile publicului larg, ca să experimenteze. Sunt convins că o să le placă foarte mult", spune Philipp Wurz.
Jocurile Olimpice încep pe 26 iulie
Jocurile Olimpice vor începe pe 26 iulie, iar la eveniment vor participa peste 10.000 de sportivi din peste 200 de ţări.
Competiţia oferă ocazii unice pentru miliardarii planetei. Aceştia pot cumpăra pachete care costă de la 500.000 de dolari în sus. Preţul garantează bilete de intrare, acces în satul olimpic, vizite private la Luvru şi cine luxoase la Palatul Versailles. Pentru doritori, există şi varianta de a lua prânzul cu cei mai faimoşi sportivi prezenţi la Jocurile Olimpice.